સેન્સેક્સમાં 955 દિવસ પછીનો સૌથી મોટો ઊછાળો
નવગુજરાત સમય | Publish Date: Oct 13 2018 10:21AM
મંદીવાળાના શોર્ટ કવરિંગ, વૈશ્વિક શેરબજારમાં ફરી સુધારો અને ક્રૂડના ભાવ સપ્તાહની સૌથી નીચી સપાટીએ ગબડતાં માર્કેટ બ્રેડથ પ્રોત્સાહક જોવાઈ
કંપની	ઘટ્યા બંધ.
વેદાંતા	2.7%	202.60.
તાતા સ્પોન્જ 2.6%	890.60.
જીંદાલ શો	2.3%	71.50.
એમએમટીસી	1.6%	30.70.
નેશનલ એલ્યુ.	1.5%	58.80.
મેટલ શેરો સુસ્ત રહ્યા.
શેરબજાર હાલ રોલર કોસ્ટરની સ્થિતિમાંથી પસાર થઈ રહ્યું છે. છેલ્લા ચાર દિવસમાં જે ઊછાળા જોવાયા છે તેને જોતાં તેજી અને મંદીવાળા ખરાખરીનો ખેલ રમી લેવાના મૂડમાં છે. તેજીવાળા બજારને મહત્ત્વના સપોર્ટ લેવલની નીચે જતું અટકાવી રહ્યા છે જે તેજીના સેન્ટીમેન્ટ પર ટૂંકા ગાળા પર પૂર્ણવિરામ મૂકી શકે છે. જ્યારે બીજી તરફ મંદીવાળા પણ દરેક ઊછાળે જોર લગાવીને બજારને તોડી રહ્યા છે. નિફ્ટીએ ગુરુવારે નીચામાં બનાવેલી 10,150ની સપાટી હવે અંત્યત અગત્યનું સપોર્ટ લેવલ ગણવામાં આવે છે. તેજીવાળા અને સ્થાનિક ફંડ-નાણાસંસ્થા બજાર આ લેવલની નીચે ગબડે નહીં તેની પૂરેપૂરી તકેદારી લઈ રહ્યા છે. વૈશ્વિક શેરબજારની પાછળ તૂટેલા ભારતીય શેરબજારમાં એશિયન અને યુરોપના શેરબજારમાં સુધારો જોવાતાં તેની પાછળ બાઉન્સબેક આવ્યો હતો. મંદીવાળાના શોર્ટ કવરિંગ અને ક્રૂડના ભાવ 80 ડોલરની નજીક પહોંચવા જેવા કારણોની સાથે ડોલર રૂપિયામાં ઝડપી સુધારાએ પણ સેન્ટીમેન્ટને સુધારવામાં મદદ કરી હતી.
ઇરાન સાથે ભારતના ક્રૂડના વેપારને અટકાવવા માટે અમેરિકા દ્વારા બધા પ્રયાસ થઈ રહ્યા છે અને અમેરિકાની એક ટીમ આગામી સપ્તાહમાં ભારત આવી રહી હોવાના અહેવાલ હતા. જોકે, ભારતે હાલ ઇરાનથી ક્રૂડની આયાત જાળવવાનો નિર્ણય લેતા ઓએમસી શેરોમાં નીચા મથાળેથી સુધારો આગળ વધ્યો હતો. ગલ્ફ મેક્સિકોમાં વાવાઝોડાની તીવ્રતા ઘટતાં અને ઇન્વેન્ટરી વધતા બ્રેન્ટ ક્રૂડના ભાવ ઘટીને 80 ડોલરની નજીક પહોંચીને 80.56 ડોલરની સપાટીએ ટ્રેડ થતાં હોવાના રિપોર્ટ પાછળ ભારતીય કરન્સી પરનું દબાણ ઘટ્યું હતું. ડોલર સામે રૂપિયો લગભગ 60 પૈસા સુધરીને ટ્રેડ થતાં તેની પાછળ મંદીવાળાઓએ પણ પોઝિશનને ઝડપથી સુલટાવી હતી અને સાથે સ્થાનિક ફંડોની પણ લેવાલીનો ટેકો વધતાં બજાર ધારણા કરતાં વધુ ઝડપે સુધર્યું હોવાનું એસકે ટ્રેડ એન્ડ સ્ટોકના એમડી મહેશ શાહનું કહેવું હતું. તેમના કહેવા પ્રમાણે છેલ્લા ત્રણ સપ્તાહથી દર શુક્રવારે ખરાબ સમાચાર પાછળ સેન્ટીમેન્ટ ખરાબ રહેતું હતું. આ ટ્રેન્ડ તૂટ્યો છે, તેને જોતાં હવે બજાર કોન્સોલિડેશન તબક્કામાં આવે તેવી સંભાવના એનાલિસ્ટો જોઈ રહ્યા છે.
શેરોમાં માર્ચ 2016 પછીનો સૌથી મોટો ઊછાળો આવ્યો હતો. મોદી સરકારના રાજમાં શુક્રવારનો ઊછાળો બીજો મોટો ગણાવાતો હતો. અગાઉ 1લી માર્ચ 2016એ સેન્સેક્સમાં 777 પોઇન્ટનો જમ્પ નોંધાયો હતો. શેરબજારના ઇતિહાસમાં 732 પોઇન્ટનો ઊછાળો નવમો મોટો ગણાવાતો હતો. અમેરિકાના પ્રમુખ ડોનાલ્ડ ટ્રમ્પે ફરી એકવાર અમેરિકન ફેડરલ અંગે ઘસાતું નિવેદન કર્યું હોવા છતાં તેને વૈશ્વિક બજારે નજરઅંદાજ કર્યું હતું. બજારની નજર હવે કોર્પોરેટ ક્ષેત્રની કામગીરી પર વધુ રહી છે. ટીસીએસના પરિણામ ધારણા અનુસારના રહ્યા હોવા છતાં બજારને તેને સ્વિકાર્યા નહોતા. જ્યારે હિન્દુસ્તાન યુનિલિવરના પરિણામને બજારના વર્ગે આવકાર્યા હતા. જેને પગલે શેરનો ભાવ 2.6 ટકા વધ્યો હતો. આવતા સપ્તાહમાં ઇન્ફોસિસ, રિલાયન્સ સહિતની અનેક ટોચની કંપનીઓના પરિણામ જાહેર થવાના હોવાથી તેની માર્કેટ ટ્રેન્ડ પર સીધી અસર થશે એમ જીયોજીત ફાઇનાન્સિયલના રિસર્ચ હેડ વિનોદ નાયરનું કહેવું હતું. બન્ને આંક છ સપ્તાહ પછી સુધર્યા હતા તો મિડ અને સ્મોલ કેપ શેરોમાં પણ ઝડપી સુધારો હતો. મિડ કેપ આંક 338 અને સ્મોલ કેપ 359 પોઇન્ટ વધ્યા હતા. જેને પગલે માર્કેટ બ્રેડથ સુધરીને વધનાર 2073 શેરો સામે ઘટનાર 576 શેરો હતા. જ્યારે વર્ષની ઊંચી સપાટીએ 38 શેરોની સામે નીચલા સ્તરે 172 શેરો રહ્યા હતા. નિફ્ટી વીઆઇએક્સમાં 8.3 ટકાનો ઘટાડો થયો હતો અને ઘટીને 18.83 ટકા રહી હતી જે મંદીવાળાઓએ મોટા પાયે શોર્ટ કવરિંગ કર્યું હોવાનું સૂચવે છે. બેન્ક નિફ્ટી 611 પોઇન્ટનો ઊછાળા સાથે 25,000ની સપાટી કુદાવીને 25,300ની ઊપર બંધ રહેતાં આગામી દિવસોમાં તેમાં પણ સુધારાની અપેક્ષા રાખવામાં આવતી હતી. સેક્ટોરલ ઇન્ડેક્સમાં એનર્જી 3.4 ટકા, એફએમસીજી 2.8 ટકા, ફાઇનાન્સ 2.6 ટકા, ઇન્ડસ્ટ્રીઝ બે ટકા, ટેલિકોમ 2.3 ટકા, યુટીલિટી 2.8 ટકા, ઓટો ચાર ટકા, બેન્કેક્સ 2.4 ટકા, કેપિટલ ગુડ્ઝ 1.4 ટકા, કન્ઝયુમર ડ્યુરેબલ 2.3 ટકા, મેટલ 3.8 ટકા, ઓઇલ એન્ડ ગેસ 3.1 ટકા, પાવર 2.7 ટકા અને રિયલ્ટી 3.5 ટકા વધ્યા હતા. એક માત્ર આઇટી આંક 0.8 ટકા ઘટ્યો હતો.